Ford-chefen skyder Apple CarPlay Ultra ned

Apple drømmer om at dominere bilens skærme med CarPlay Ultra – men modstanden vokser. Mercedes, Audi, Renault og flere andre har allerede trukket følehornene til sig, og nu stiller Ford sig også i køen af skeptikere.

Ford-direktør Jim Farley satte ord på modstanden i podcasten Decoder fra The Verge:

“Hvor langt vil du egentlig have, at Apple-brandet går? Skal Apple starte bilen? Begrænse hastigheden? Låse funktioner? Hvis det er Apples ambition, får vi et problem, for så bliver den digitale oplevelse rodet.”

CarPlay Ultra blev præsenteret i 2022 som en total overtagelse af bilens cockpit – ikke bare infotainment, men også instrumentbræt og andre displays. En Apple-bil uden at være en Apple-bil. Og en direkte konkurrent til den mere succesfulde Android Automotive. Men hvor Aston Martin og Hyundai-gruppen (Kia, Genesis) bakker op om Apples system, vender mange andre ryggen til systemet.

For Ford handler modstanden ikke kun om magt, men også om kundernes frihed. Farley lover, at både CarPlay og Android Auto fortsat vil være tilgængelige i Fords biler, i modsætning til andre mærker, der dropper dem helt.

“Vi synes ikke, vi skal begrænse kunderne for at tjene penge på dem,” siger han.

I stedet satser Ford på at bygge egne funktioner ovenpå de digitale økosystemer fra Apple og Google – f.eks. bedre planlægning af køreture og automatisering.

For dig som bilkøber betyder det ét klart valg: Hos Ford vil din telefon fortsat være velkommen. Men drømmer du om et cockpit, hvor Apple styrer alt fra fartmåler til klimaanlæg, må du kigge mod luksusbiler som Aston Martin – eller vente og se, om Apples vision nogensinde vinder bredt indpas.

Ford-chefen skyder Apple CarPlay Ultra ned